हाईस्कूल की परीक्षा शुरू, पहले दिन 1661 छात्र रहे अनुपस्थित
जिले के 56 परीक्षा केंद्रों पर गुरूवार को हाईस्कूल की परीक्षा शुरू हुई। पहले दिन उर्दू व संस्कृत का पेपर हुआ। परीक्षा सुबह 8.30 बजे से शुरू हुई। हाईस्कूल परीक्षा के पहले दिन एक भी नकल प्रकरण नहीं बना।
परीक्षा में 23 हजार 960 परीक्षार्थियों में से 22 हजार 299 छात्र शामिल हुए। 1661 परीक्षार्थी गैर हाजिर पाए गए। जिला शिक्षा अधिकारी बीएस देशलहरा ने बताया कि इस बार परीक्षा में मोबाइल पूरी तरह प्रतिबंधित रहा। परीक्षार्थियों के जूते भी उतरवाए गए। जिले के 9 संवेदनशील परीक्षा केंद्रों पर पुलिस का सख्त पहरा रहा। इधर, कलेक्टर प्रियंका दास ने परीक्षा केंद्रों के आसपास बाहरी व्यक्तियों के प्रवेश पर रोक लगा दी है। उन्होंने कहा है कि परीक्षा केंद्रों में परीक्षा अवधि के दौरान कोई भी व्यक्ति 100 मीटर के अंदर प्रवेश नहीं कर सकेगा। हालांकि अधिकारियों, कर्मचारियों, निरीक्षण दल एवं सुरक्षा कर्मियों पर आदेश लागू नहीं होगा।
hin_Deva hin_Deva hin_Deva